Uitsmyters baklei by Avastar-nagklubTheuns Grobler, ‘n bekende swaargewig in sekuriteitskringe, is Saterdagaand by die gewilde Avastar-nagklub in Rivonia, noord van Johannesburg, glo deur sy mede-uitsmyters aangerand. Grobler, voorheen van Elite, en drie vriende was in die bakleiery betrokke. Dit blyk egter dat Grobler self by die sekuriteit van die nagklub betrokke was en dat sy mede-uitsmyters hom glo aangerand het. Grobler beweer drie van sy vriende is ook deur meer as 15 uitsmyters met messe, sementblokke en ‘n potplant aangeval. “Al wat ek kan onthou is dat ek op my knieë was. Hulle het my met pale begin slaan en traangas in my gesig gespuit. Hulle wou my doodmaak,” het Grobler gesê. Mike Basson, eienaar van Avastar, sê egter Grobler was dronk, hy het glo alkohol op twee vroue gespoeg en dat hy ‘n bakleiery “gesoek” het. “Het jy al gesien hoe groot dié ouens is? Wanneer hulle onder die invloed van alkohol is, raak hulle aggressief en begin hulle om mense te slaan. En dit was vroue, nie eers mans nie. Hulle eie uitsmyters het hulle uit die nagklub verwyder,” het Basson gesê. Grobler, mede-stigterslid van Elite-sekuriteitsmaatskappy, het in ‘n ondersteunende rol gewerk vir die maatskappy wat vir Avastar se sekuriteit verantwoordelik is.